Mikuláš Pálffy de Erdöd 1695 
**Pálfiovci z Erdődu** (staršie *Pálffyovci*; základný tvar: **Pálfi**, staršie *Pálffy*) je jeden z najznámejších aristokratických rodov v Uhorsku.Priezvisko vzniklo na základe pomenovania syna Pavla (maď. Pálfya). V listinách: Pálffy de Erdeod, ab Erdod.

Dejiny rodu
-----------

Podľa staršej literatúry ide o líniu rodu Konth – Hederváry. Za prvého príslušníka rodu sa pokladá Pavol Konth (manž. Katarína Illes) doložený v roku 1383. Jeho synom bol Pavol Pálffy (manž. Anna Geréb) doložený v roku 1425. V rokoch 1480 – 1482 je zaznamenaný Mikuláš de Dercsika et Ráró, manžel Kataríny Kanyizsayi, ich syn Vavrinec bojoval pri Moháči. Podľa predikátu rod pochádza z Bratislavskej stolice z obce Júrová (Dercsika). Vavrinec bol ženatý s Annou Bánffy de Uylak a mali spolu syna Pavla de Dercsika et Raró (manž. Klára Bakóc z de Csorna). Pavol vyženil odúmrť po jej línii aj s erbom.

Pavol mal synov, Petra zvaného „veľký", ktorý sa oženil so Žofiou Dersffy, Vavrinca Literáta († 1559), ktorý zomrel bez potomkov, Gregora Pálffy de Kapolna (obec Kaplna v Bratislavskej stolici) a Krištofa, ktorí získali v roku 1548 donáciou varaždínske usadlosti Hegh a Dwnyhrowcz. Peter získal množstvo majetkov v Záhrebskej, Virovitickej a Krišskej stolici spolu s Jánom Thompa od Ferdinanda I. v roku 1535. Peter mal osem detí. Hradný kapitán Tomáš (\* 1534) donáciou Maximiliána II. získal majetky v Bratislavskej stolici v Galante, Gáni a v zaniknutom Korokszeghu, ako aj v Nitrianskej a Hontianskej stolici. V roku 1579 získal vesprímske majetky. Ján (\* 1548) bol kapitánom v Leviciach, Mikuláš (\* 1552, † 1600) si sobášom s Máriou Fugger zabezpečil majetky a vzostup medzi najvplyvnejšiu aristokraciu v Uhorsku. Bol hrdinom vojen proti Turkom podporoval rod Habsburgovcov na uhorskom tróne. Politicky však vedel umne lavírovať nakoľko si udržal priateľstvo s vodcami stavovskej opozície Baltazárom Batthyánym, Františkom Nádasdym či Štefanom Illesházym. V roku 1581 získal nededičný (funkčný) titul baróna a bratislavského župana. Rudolf II. udelil Mikulášovi v roku 1584 titul komárňanského župana, neskôr získal do zálohu aj hrad Vígľaš. Mikulášovej vdove Márii Fugger s deťmi boli v roku 1603 priznané panstvá Stupava a Borinka. Syn Mikuláš ml. bol od roku 1607 bratislavským prepoštom. Uhorský baronát získal od Rudolfa II. 6.10. 1611 Ján Pálffy. Pavol získal 10.10. 1625 od Ferdinanda II. baronát spolu s titulom kráľovského pohárnika. Pavol ako rytier rádu Zlatej ostrohy získal 13.2. 1634 dedičný grófsky titul a donáciu na obce Plavecký Štvrtok, Svätý Peter, Moravský Svätý Ján, Plavecký Mikuláš, Plavecké Podhradie, Sološnica, Rohožník, Kuchyňu, Pernek, Malacky, Kiripolec, Jakubov a Štefanov. Štefan získal v roku 1626 donáciou panstvá Svätý Jur a Pezinok. Pavol Pálffy získal v roku 1651 rád Zlatého rúna. Hlavný bratislavský župan, bratislavský kapitán a kráľovský radca Štefan získal 13.2. 1634 dedičný grófsky titul. Ján († 1646) získal 7.12. 1635 funkčný ako aj dedičný baronát a funkciu kráľovského pohárnika, roku 1636 získal od Ferdinanda II. grófsky titul. Pavol († 1653) získal dedične Devínske panstvo. Ferdinand III. po jeho smrti potvrdil v roku 1654 držbu potomkom. Ján získal v roku 1754 titul hlavného boršodského župana. Mikuláš (\* 1710, † 1773) bol v rokoch 1765 – 1767 krajinským sudcom, uhorským kancelárom (1758 – 1762), sudcom sedmipanského súdu a kráľovskej kúrie a získal rád Zlatého rúna. Leopold ml. († 1799) bol v roku 1768 vymenovaný za strážcu koruny. Leopold st. († 1773) získal v roku 1771 titul strážcu Uhorskej koruny a kráľovského pohárnika. Ján v roku 1777 získal obec Almás vo Virovitickej stolici. František v roku 1815 získal obrovské erdödyovské majetky na Orave, Lietavu a ďalších 22 obcí na Slovensku a v Chorvátsku v Záhrebskej, Kőrőškej a Varaždínskej stolici. Knieža Jozef († 1827) založil fundáciu na knižnicu prešovského gréckokatolíckeho seminára gymnázia. Bratislavský župan stolice a cisársky komorník Anton sa sporil o majetky s príbuznými v roku 1838. V tom čase vlastnil majetky v Monze a okolí. Fidel, hlavný župan Bratislavskej stolice a rytier Zlatého rúna, v roku 1847 získal donáciu na zemplínske majetky. Nándor Leopold Pálffy–Daun, vojvoda z Teana s manželkou Sidóniou Kowitz a deťmi Leopoldom, Viliamom a Karolom získali od Františka Jozefa I. 23.1. 1879 uhorský kniežací titul. Štefan si v roku 1901 nechal potvrdiť titul bratislavského dedičného hradného kapitána a Bratislavského župana. Ede Pálffymu potvrdil erb 5.5. 1911 vo Viedni František Jozef I. Gyula získal potvrdenie erbu od Karola I. v roku 1915 ako bratislavský župan a dedičný hradný kapitán. Ako posledný z rodu získal potvrdenie erbu a privilégií od cisára Karola I. sekretár vojenskej rady, komorník a červenokamenský vlastník Jozef 13.12. 1917.

Známi príslušníci rodu
----------------------

Medzi najvýznamnejších členov rodu patrili:

* Tomáš Pálfi (\*1534 – †1581), kapitán, zvolenský župan, barón
* Mikuláš Pálfi (\*1552 – †1600), gróf, vojvodca, kapitán, bratislavský župan
* Mikuláš Pálfi (17. storočie), kapitán, bratislavský župan
* Štefan Pálfi (\*1586 – †1646), kapitán, strážca uhorskej koruny
* Pavol Pálfi (\*1590 – †1653), predseda Uhorskej komory, kapitán, župan, uhorský palatín
* Ján Pálfi (1646), strážca uhorskej koruny, župan
* Ferdinand Pálfi (\*1620 – †1680), čanádsky biskup, jágerský biskup
* Tomáš Pálfi (\*1623 – †1679), bratislavský prepošt, veľprepošt ostrihomský, vacovský biskup, nitriansky biskup, uhorský kancelár, riadny radca panovníka Leopolda I.
* Mikuláš Pálfi (†1679), kapitán, župan Bratislavskej stolice, študijné cesty do Talianska
* Ján Pálfi (\*1642**–** †1694), kapitán, župan, vlastník panstva Červený Kameň
* Ján Karol Pálfi (\*1645 – †1694), kapitán, kráľovská telesná stráž, diplomat v Anglicku a v Benátkach
* Mikuláš Pálfi (\*1657 – †1732), kapitán, generál, kapitán kráľovskej telesnej stráže, maršal
* Ján Pálfi (\*1663 – †1751), maršal, župan, kapitán Horného Uhorska, kapitán, uhorský palatín
* Karol Pavol Pálfi (\*1697 – †1774), maršal, kapitán, župan
* Mikuláš Pálfi (\*1710 – †1773), uhorský kancelár, krajinský sudca
* Leopold Štefan Pálfi (\*1716 – †1773), generál, maršal
* Rudolf Pálfi (\*1719 – †1768), generál, podmaršal
* Ján Pálfi (1728 – 1791) (\*1728 – †1791), podmaršal, župan Bratislavskej stolice, uhorský kapitán
* Karol Jozef Hieronym Pálfi (\*1735 – †1816), uhorský podkancelár, župan Bratislavskej stolice, kapitán, blízky spolupracovník Jozefa II.
* Leopold Pálfi (\*1739 – †1799), župan, majiteľ panstiev Pajštún a Stupava
* Anton Karol Pálfi (18. – 19. storočie), diplomat v Belgicku, mimoriadny vyslanec v Sasku
* Leopold Pálfi (\*1764 – †1825), generál, uhorský kapitán, župan
* Jozef František Pálfi (\*1764 – †1827), kapitán, župan, zemepán Malaciek, Devína, Vojníc a Marcelovej
* Ferdinad Pálfi (\*1774 – †1840), kapitán, župan
* Fídel Pálfi (\*1788 – †1840), župan, uhorský kancelár
* Jozef Pálfi (\*1810 – †1873), župan a správca úradu župana
* Móric Pálfi (\*1812 – †1897), veliteľ záhrebského vojska, generál, uhorský miestodržiteľ, majiteľ panstva Smolenice
* Štefan Pálfi (\*1828 –  †1910), župan, poslanec Uhorského snemu
* Ján Pálfi (\*1829 – †1908), župan, na Bojnickom zámku sústreďoval umelecké zbierky, podnikal študijné cesty v zahraničí
* Jozef Pálfi (\*1854 – †1919), podnikal cesty do Sudánu, k prameňu Modrého Nílu v Etiópií
* Mikuláš Anton Pálfi (\*1861), kráľovský dvormajster
* Fídel Pálfi (\*1895 – †1946), politik, minister poľnohospodárstva za vlády Ferenca Szálasiho v Maďarsku
* Jozef Pálfi (\*1904 – †1988), maďarský politik
* Pavol Pálfi (\*1890 – †1968), uhorský magnát
* Karol Maria Pálfi (\*1905 – †1992), gróf, posledný vlastník panstva a hradu Červený Kameň, ktorý opustil na konci marca 1945 spolu s matkou.

Erb rodu
--------

Mikuláš Pálffy de Erdöd 1625
Pôvodným erbom je podľa literatúry erb Kontha, podľa Nagya v modrom štíte tri strieborné koly. Aký bol rodový erb do sobáša Pavla s Klárou Bakócz nevieme. Po sobáši príslušníci rodu prevzali odúmrťou erb rodu Bakócz, čo dosvedčujú pečate i maľované erby. Najstaršia podoba erbu je z pečate bratislavského župana Mikuláša z roku 1581. V zlatom poli štítu je polkoleso, z ktorého vyrastá jeleň. Klenotom je z koruny vyrastajúci jeleň. V okrúhlom leme je čiastočne zachovaný kruhopis: NICOLAVS. PALFFY. DE. ERDEOD ‒ COMES. COMIT.POSONIENSIS. Mikulášova pečať z roku 1594 je takmer identická s podobou uverejnenou Csergheöm. V modrom delenom poli štítu zo zlatého pruhu v strede vyrastá zlatý jeleň. V dolnom poli (Csergheö uvádza v päte zlaté trojvršie) je zlaté polkoleso. Pečať nemá klenot, Csergheö uvádza z koruny vyrastajúceho zlatého jeleňa. Prikrývadlá sú zlato-modré po oboch stranách. Tento erb však listinou získal Pavol v roku 1611. Ďalšia podoba erbu, ktorá pretrvala do dnešných dní, je modrý štít so zeleným trojvrším v päte, na ktorom z polovičného zlatého kolesa vyrastá zlatý jeleň. Klenotom je jeleň zo štítu. Prikrývadlá sú zlato-modré po oboch stranách. Mikuláš nechal na bránu hradu Červený kameň vytesať aliančný erb s erbom jeho manželky Márie Eleonóry von Harach. Erb je bez trojvršia, zlaté koleso vyrastá zo skalnatej pažite a celý jeleň stojí za kolesom. Skalné bralo je aj v erbe na barokovej fontáne na nádvorí hradu. Kniežací erb Pálffy – Daun z roku 1879 je štvrtený so srdcovým štítkom. V prvom a štvrtom modrom poli je na zelenom trojvrší zlaté polkoleso, z ktorého vyrastá doprava otočený jeleň. V druhom a štvrtom zlatom poli sú pošikom tri a pokosom tri červené pruhy (polia von Daun). Srdcový modrý štítok tvorí strieborná brána s dvomi vežami a cimburím, na ktorom stojí strieborná orlica, na štíte je kniežacia koruna. Na veľkom štíte je zlatá listová grófska koruna a v nej dva klenoty. V pravom z koruny vyrastá privrátený zlatý jeleň, v pravom klenote je v korune talianska kniežacia vojvodcovská korunka a v nej sú tri pštrosie perá. Prikrývadla sú na pravom klenote zlato-modré a vľavo zlato-červené. Štítonosičmi sú privrátené levy držiace pravou labou štít a v ľavej zlato-modré drevce, vpravo so striebornou zástavkou so štítom rodu Hedervary–Altenburg (zlatá hlava, modrý štít s tromi striebornými kolmi. Na ľavom drevci je strieborná zastávka s erbom rodu Konth (modrý štít so šiestimi striebornými kolmi). Erb je v kráľovskom stane s kniežacou korunou na vrchole. Romantizovaná podoba erbu sa nachádza na dverách cestovnej berliny coupé (kočiar). V štíte z vodnej hladiny vyrastá polkoleso a za ním z hladiny vyrastá jeleň. Nad štítom je perlová grófska korunka (počet 9) a nad ňou z točenice vyrastá jeleň. Za štítom sú dve drevcia so zástavami. Štít nesú galanté korunované levy.

Galéria
-------

* Pálffyho palác na Panskej ulici v BratislavePálffyho palác na Panskej ulici v Bratislave
* Pálffyho palác na Ventúrskej ulici v BratislavePálffyho palác na Ventúrskej ulici v Bratislave
* Pálffyho palác v PrahePálffyho palác v Prahe
* Pálfyho palác na Zámockej ulici, BratislavaPálfyho palác na Zámockej ulici, Bratislava
* Pálfyho palác na Hviezdoslavovom námestí, BratislavaPálfyho palác na Hviezdoslavovom námestí, Bratislava
* Pálffyho palác na Josefsplatz, Viedeň, RakúskoPálffyho palác na Josefsplatz, Viedeň, Rakúsko
* Pálfyho palác na Wallnerstraße, Viedeň, RakúskoPálfyho palác na Wallnerstraße, Viedeň, Rakúsko
* Hrad Červený Kameň získal Mikuláš Pálfi sobášom s Máriou Magdalenou Fuggerovou v roku 1588Hrad Červený Kameň získal Mikuláš Pálfi sobášom s Máriou Magdalenou Fuggerovou v roku 1588
* Kaštieľ v Budmericiach dali postaviť Pálfiovci v roku 1889.Kaštieľ v Budmericiach dali postaviť Pálfiovci v roku 1889.
* Náhrobný kameň Mikuláša II. Pálfiho v Dóme sv. Martina v Bratislave z roku 1601Náhrobný kameň Mikuláša II. Pálfiho v Dóme sv. Martina v Bratislave z roku 1601
* Kaštieľ Pálfiovcov vo Vyšehrade (Visegrád)Kaštieľ Pálfiovcov vo Vyšehrade (Visegrád)
* Hrad ČabraďHrad Čabraď
* Od roku 1872 do znárodnenia v roku 1945 bol zámok Březnice majetkom Pálffyovcov, dnes je spravovaný Národným pamiatkovým ústavom ČROd roku 1872 do znárodnenia v roku 1945 bol zámok Březnice majetkom Pálffyovcov, dnes je spravovaný Národným pamiatkovým ústavom ČR
* Kaštieľ Pálffyovcov, Prostredná 13, Svätý JurKaštieľ Pálffyovcov, Prostredná 13, Svätý Jur
* Pálffyovský kaštieľ v Stupava; hlavné priečeliePálffyovský kaštieľ v Stupava; hlavné priečelie
* Erb Pálfiovcov na hrade Heidenreichstein (Dolné Rakúsko)Erb Pálfiovcov na hrade Heidenreichstein (Dolné Rakúsko)
* generál Mikuláš Pálfi II.generál Mikuláš Pálfi II.
* foto D. PongráczErb Kniežat Pálffy-Daun, vojvodov z Teana a markízov z Rivoli
* erb línie Pálffy von Újezd.erb línie Pálffy von Újezd.

Referencie
----------

1. 1 2  MACHALA, Drahoslav. *Šľachtické rody*. 1. vyd. Bratislava : Perfekt, 2007. ISBN 978-80-8046-375-5. S. 50 – 51.
2. 1 2 3  PONGRÁCZ, Denis. *Atlas osobných pečatí I.*. 1. vyd. Bratislava : JUDr. M. Trstenský vl.n. 2019. S. 318 - 322..

Literatúra
----------

* HUPKO, Daniel – JANÁČKOVÁ, Ivana – TIHÁNYI, Jozef. Koniec starých čias. Poslední Pálfiovci na hrade Červený Kameň 1848 – 1948. Druhé, opravené vydanie. Komárno: Vydavateľstvo KT, 2012, 204 s. ISBN 978-80-8056-690-6
* Pálfiovci v novoveku. Vzostup významného uhorského šľachtického rodu. Zborník z vedeckej konferencie z roku 2003 v Bratislave. Zostavili Fundárková Anna, Pálfy Géza (eds.). ISBN 80-88880-55-6
* PONGRÁCZ, Denis. *Atlas osobných pečatí I*. Bratislava : JUDr. Mikuláš Trstenský vlastným nákladom, 2019. 1010 s. ISBN 978-80-570-1194-1. S. 745.
* MALITI FRAŇOVÁ, Eva. O príjemných pocitoch. Pavol Pálffy a Louise de Vilmorin Príbeh rozpamätávania. Román. Prvé vydanie. Bratislava: Vydavateľstvo Slovart, 191 s. ISBN 987-80-556-50-48-7

Pozri aj
--------

* Pálfiho palác
* Červený Kameň (hrad)
* Zámok Březnice
* Bojnický zámok
* Kaštieľ v Budmericiach

Iné projekty
------------

Commons
* Spolupracuj na Commons Commons ponúka multimediálne súbory na tému **Pálfiovci**

Externé odkazy
--------------

* Odkaz na knihy o rode Pálfi Archivované 2019-10-28 na Wayback Machine
* Záznam Pálfiovcov v Rakúskom lexikóne (im AEIOU-Österreich-Lexikon)